Kyushu Jangara – ร้านราเมนชื่อดังจากเกาะคิวชูทางตอนใต้ของญี่ปุ่นนี้จัดว่าเป็นอีกร้านที่มีชื่อเสียงโด่งดังไม่เบาเลยล่ะค่ะ ทราบมาว่าสาขาที่ญี่ปุ่นนั้นมีถึง 7 ร้าน นอกจากจะมีลูกค้าคนดังทั้งดารานักแสดงไปจนถึงรัฐมนตรีมาอุดหนุนแล้วยังเป็นที่นิยมในหมู่คนทั่วไป เห็นว่าสาขาที่โตเกียวนั้นกว่าจะได้กินต้องต่อคิวยาวไม่ใช่เล่น  ดังนั้นเมื่อร้านมาเปิดสาขาแรกที่เมืองไทยที่ทำเลสะดวกอย่าง J Avenue – ทองหล่อนี้ แถมยังได้ voucher จากวงในด้วย เราก็เลยต้องขอแวะไปลองซะหน่อยค่ะ

****-ทำเลที่ตั้ง / บรรยากาศ-****

ร้านอยู่ชั้น 2 ของ J Avenue  พอขึ้นบันไดไปก็จะเห็นหน้าร้านอยู่ข้างๆร้าน Daiso เลยค่ะ  ภายในร้านนั้นมีพื้นที่กว้างขวางด้านหลังเป็นผนังกระจกโปร่งตาดี ที่นั่งเยอะสุดๆ  ฝาผนังตกแต่งด้วยเรื่องราวของทางร้าน มีบอร์ดแปะรูปการ์ตูนน่ารักดีทีเดียว

****-เมนูที่ได้ลอง-****

● Jangara Black Ramen + ไข่ (ราคา ชามเล็ก 170 บาท / เพิ่มไข่ 30 บาท) – สั่งแบบชามเล็ก เพิ่มไข่ไปก็รวมเป็น 200 บาท บวก VAT 7% แต่ไม่มี Service Charge  ราคานี้ได้ราเมนชามขนาดผู้หญิงอิ่มหลวมๆ ถ้าผู้ชายหรือคนทานจุแนะนำสั่งชามใหญ่ดีกว่านะ  มีผักดองแกล้มให้ถ้วยเล็กๆ ด้วย  ชิมดูแล้วเส้นราเมนเป็นเส้นเล็กเหนียวนุ่มสู้ฟันถูกใจ  ที่สำคัญน้ำซุป ซึ่งเป็นน้ำซุปกระดูกหมูใส่ซอสมายุ (น้ำมันกระเทียม) นั้นหอมมาก ได้ทั้งกลิ่นหอมของกระเทียม ปนกับกลิ่นควันไฟเล็กน้อย ฟินสุดๆ หมูที่ใส่มาเป็นแบบหั่นลูกเต๋าเล็กๆ มีผักและสาหร่ายใส่มาด้วยกันเลี่ยน โดยรวมนี่อร่อยเกือบเป๊ะแล้วค่ะ  มาเสียที่ความเค็ม คือรู้สึกน้ำซุปเค้าเค็มเกินพอดีไป แรกๆนี่ไม่รู้สึกเท่าไหร่ (คำแรกๆอร่อยมว๊ากก)  แต่เหมือนยิ่งทานยิ่งเค็มน่ะค่ะ ผักดองที่ให้มาแกล้มก็รสเค็มด้วย นอกจากไม่ช่วยอะไรเลยยิ่งซ้ำเติมซะอีก ดีว่าสั่งไซส์เล็ก เลยกินหมดก่อนจะเค็มจนทนไม่ไหว (จิบชาเขียวแกล้มไปเยอะเลย) คิดว่าอีกหน่อยถ้ามีให้สั่งลดเค็มได้จะเลิศมากเลยล่ะ

สำหรับเครื่องดื่มที่นี่หลากหลายพอสมควร มีทั้งน้ำอัดลม โซดา เบียร์ ไปจนถึงชา กาแฟ ส่วนเราสั่งชาเขียวร้อนไปราคาแก้วละ 40 บาท จะเป็นรีฟิลเติมได้ตลอดค่ะ

โดยรวมถ้าไม่นับเรื่องเค็มแล้วเป็นราเมนที่อร่อยมากมายถูกใจเลยนะ การบริการเท่าที่เจอก็ไม่มีติดขัด แต่ราคาเมื่อเทียบกับราเมนร้านอื่นๆทั่วๆไปแล้วก็แรงเอาเรื่อง  เลยขอสรุปไว้กลางๆที่ 3 ดาวก่อนนะคะ